Kleuterskoolwerker wat kinders aanrand: ‘Sy moet swaar gestraf word’Nellie Senwametsi in die hof. Foto: Skermskoot uit eNCA-video ’n Voormalige werknemer van ŉ kleuterskool in Carletonville aan die Wes-Rand sal na verwagting binnekort gevonnis word vir die aanranding van drie kleuters. Dié kleuterskool het in April verlede jaar opslae gemaak toe verskeie video’s die lig gesien het waarin gesien kan word hoe Nellie Senwametsi (40) kleuters by die skool bydam. Senwametsi slaan in een van die video’s ’n dogtertjie herhaaldelik oor haar kop en op die boude. Die kleuter het vermoedelik op ŉ plastiekstoeltjie en -tafeltjie opgegooi waarna sy haar dwing om dit skoon te maak en dan herhaaldelik bydam. Senwametsi is in Julie vanjaar skuldig bevind op twee aanklagte van aanranding en een van aanranding met die doel om ernstig te beseer. Die saak teen Senwametsi sal Dinsdag in die Oberholzer-landdroshof voortgesit word wanneer Senwametsi se regsverteenwoordiger na verwagting ’n staatsgetuie sal kruisondervra en ter strafversagting vir sy kliënt sal pleit en daar met vonnisverrigtinge begin sal word. Miranda Jordan, stigtersdirekteur van die organisasie Women and Men Against Child Abuse (WMACA), het vandeesweek aan Maroela Media gesê die saak teen Senwametsi is sowat twee weke gelede uitgestel nadat die verdediging aangedui het dat hul meer tyd nodig het om voor te berei vir kruisondervraging van dr. Denise Muller, ’n kliniese sielkundige. Muller het verlede maand in die hof ter strafverswaring getuig oor die nadelige gevolge wat die aanranding op lang termyn op die drie kleuters gaan hê. Die kinders was almal vier jaar oud ten tyde van die aanranding. Volgens Jordan het Muller in haar getuienis verwys na die emosionele, fisiologiese en sielkundige impak van die mishandeling op die kleuters, waaronder moontlike lewenslange leer- en geheue-probleme asook moontlike eetversteurings asook aggressiewe en angstige gedrag. ‘n Skermgreep uit die video. WMACA hou intussen vol dat Senwametsi niks minder as tien jaar tronkstraf opgelê moet word nie – die minimum voorgeskrewe vonnis vir die aanranding van ’n minderjarige met die doel om ernstig te beseer. “Ons as ’n organisasie is van mening dat daar geen redelike versagting is wat dwingend en wesenlik genoeg is om enige afwyking van die minimumvonnis te regverdig nie. “Die vonnis moet die lewenslange vonnis weerspieël van angs, woede, hartseer, moontlike verslawende gedrag, eetversteurings, leerprobleme, geheue-uitdagings en ander onvoorsiene probleme wat hierdie kinders aan kan ly as gevolg van Senwametsi se optrede.” Maroela Media het vroeër berig twee aanklagte van aanranding is ook verlede jaar teen die eienaar van die kleuterskool aanhangig gemaak. Ouers het in die lig van die video’s die eienaar daarvan beskuldig dat sy die mishandeling versteek het. Volgens Jordan is die eienaar verlede jaar in hegtenis geneem waarna sy in Augustus verlede jaar op borgtog vrygelaat is. “Die aanklagte is nooit bekend gemaak nie en die saak is van die Oberholzer-landdroshof se rol geskrap. Die rede hiervoor was vir verdere ondersoeke. Die saak is sedertdien nog nie weer op die rol geplaas nie.”